**José López Varela**, nado en Ramil (Lugo) o 19 de decembro de 1893 e finado nos anos setenta, foi un mestre, avogado e político galego.

Traxectoria
-----------

Estudou o Bacharelato e Maxisterio en Lugo. Tamén foi músico na Banda de Ramil que dirixía o seu pai. Aprobou as oposicións de Maxisterio e foi destinado como mestre á Escola Nacional do Areal de Vigo en 1916. Colaborou en *Galicia* e foi nomeado presidente da Asociación de Mestres de Vigo en 1927. Membro do Partido Republicano Radical, foi deputado pola provincia de Pontevedra nas eleccións a Cortes Constituíntes de 1931. En novembro de 1932 aprobou as oposicións a inspector de Primeiro Ensino e foi destinado a Ourense. Volveu ser elixido deputado nas eleccións xerais de 1933. En outubro de 1931, nos debates previos da Constitución de 1931, manifestouse partidario da educación laica e do divorcio; votou en contra do sufraxio feminino. En maio de 1935 criticou en Cortes o proxecto de Lei de Prensa defendido pola CEDA elaborado orixinalmente polo ministro radical Eloy Vaquero sinalando que causaría un «enorme dano». Foi nomeado Director Xeral de Primeira Ensinanza a finais de 1935 e despois Subsecretario de Traballo e Acción Social. Nas eleccións de febreiro de 1936 integrouse na candidatura de Centro de Portela Valladares, pero non resultou elixido. Tamén foi masón.

Co golpe de Estado do 18 de xullo de 1936 foi separado do servizo como inspector de primeiro ensino e dado de baixa no posto en 1937. Foi sancionado economicamente polo Tribunal de Responsabilidades Políticas en 1941 e con inhabilitación de 3 anos para exercer cargo público. No franquismo exerceu como avogado en Vigo. Tamén foi farmacéutico. Nos anos cincuenta recuperou o seu posto de inspector de Ensino Primario

Vida persoal
------------

José López Varela en 1935.
Casou en Vigo coa tamén mestra Avelina Soto Valenzuela en 1923.

Notas
-----

1. ↑  *El Progreso*, 21-1-1936, p. 1 .
2. ↑  *El Financiero*, 18-1-1936, p. 5.
3. ↑  *El Noticiero Gallego*, 25-10-1927, p. 2.
4. ↑  *El Pueblo Gallego*, 10-11-1932, p. 10.
5. ↑  *ABC*, 22-11-1933
6. ↑  Arbeloa 2006, p. 131.
7. ↑  Pereira Martínez 2004, p. 274.
8. ↑  Townson 2000, p. 304.
9. ↑  *El Pueblo Gallego*, 18-5-1937, p. 10.
10. ↑  *El Correo Gallego*, 4-10-1941, p. 7.
11. ↑  *El Progreso*, 22-8-1923, p. 2.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***José López Varela*** |

### Bibliografía

* Arbeloa, Víctor Manuel (2006). *La Semana Trágica de la Iglesia en España (8-14 octubre de 1931)*. Madrid: Ediciones Encuentro.
* Townson, Nigel (2000). "The Crisis of Democracy in Spain: Centrist Politics Under the Second Republic, 1931-1936". Brighton y Portland: Sussex Academic Press. ISBN 1-898723-19-2.
* Pereira Martínez, Carlos (2004). "A Familia Poza: un exemplo de republicanismo e librepensamento en Pontevedra" (PDF). *Anuario Brigantino* (Betanzos: Concello de Betanzos) (27): 265–312. ISSN 1130-7625.

### Ligazóns externas

* José López Varela. Ramil (San Xoán de Tirimol / Lugo), 1893 / ?

|  |  |
| --- | --- |
| Control de autoridades | 
* Wd: Q11929125
* Arquivo Histórico de Deputados (1810-1977): 63690

 |